ອິຕາ​ລີ​ເລິ່ມ ດໍາ​ເນີນ​ການ​ປະ​ກອບ ​ລັດຖະບານ​ຊຸດ​ໃໝ່ ​ໃນ​ວັນ​ອາທິດ​ມື້​ນີ້ (ເບິ່ງວີດີໂອ)
ປະທານາທິບໍ​ດີ Giorgio Napalitano ​ຈະ​ພົບ​ປະກັບ ພວກ​ຜູ້​ນໍາ​ການ​ເມືອງ​ ໃນ​ມື້​ນີ້ ​ເພື່ອ​ປຶກສາ​ຫາລື​ແຕ່ງ​ຕັ້ງ ​ນາຍົກລັດຖະມົນຕີ ຄົນໃໝ່.
ອິຕາລີເລິ່ມດໍາເນີນການປະກອບລັດຖະບານຊຸດໃໝ່ໃນວັນອາທິດມື້ນີ້ ໂດຍມີນັກເສດຖະ ສາດ Mario Monti ເປັນຜູ້ມີຄະແນນນໍາໜ້າໃນການ ສືບຕໍາແໜ່ງແທນນາຍົກລັດຖະມົນ ຕີ Silvio Berlusconi ທີ່ໄດ້ລາອອກ ເມື່ອວັນເສົາວານນີ້ ຍ້ອນການຕໍາໜິຕິຕຽນຄວາມ ບົກຜ່ອງຂອງທ່ານໃນການຮັບມືກັບວິກິດການໜີ້ສິນທີ່ຮ້າຍແຮງຂຶ້ນນັບມື້ຂອງປະເທດນັ້ນ ປະທານາທິບໍດີອິຕາລີ ທ່ານ Giorgio Napalitano ມີກໍານົດຈະພົບປະກັບພວກຜູ້ນໍາ ການເມືອງໃນມື້ນີ້ ເພື່ອປຶກສາຫາລືແຕ່ງຕັ້ງນາຍົກລັດຖມະມົນຕີຮັກສາການຊົ່ວຄາວ ເພື່ອນໍາພາປະເທດຊາດໄປຈົນກວ່າ ມີການເລືອກຕັ້ງຄັ້ງຕໍ່ໄປ ທີ່ກໍານົດໄວ້ໃນປີ 2013 ທ່ານ Mario Monti ນັກເສດຖະສາດ ແລະອະດີດຫົວໜ້າສະຫະພາບຢູໂຣບ ໄດ້ຮັບ ສຽງສະໜັບສະໜຸນໃຫ້ດໍາລົງຕໍາແໜ່ງສູງສຸດນີ້ ຈາກພວກພັກການເມືອງຝ່າຍຄ້ານແລະ ສະມາຊິກບາງຄົນຂອງພັກກາງອຽງຂວາ PDL ຂອງລັດຖະບານຊຸດປັດຈຸບັນຂອງນາຍົກ ລັດຖະມົນຕີ Berlusconi ບັນດາຕະຫລາດການເງິນ ໄດ້ຕອບສະໜອງຢ່າງເປັນທາງບວກຕໍ່ການໂຜ່ໂຕຂອງທ່ານ Monti ຜູ້ທີ່ມີທ່າທີວ່າຈະໄດ້ເປັນນາຍົກລັດຖະມົນຕີຄົນໃໝ່ ໂດຍທີ່ຄ່າໃຊ້ຈ່າຍເງິນກູ້ຢືມຂອງອິຕາລີ ໄດ່ຫລຸດນ້ອຍລົງຈາກອັດຕາທີ່ຖີບ ຂຶ້ນໄປສູງສຸດ ຢ່າງເປັນປະວັດການໃນຕົ້ນອາທິດນີ້ ພວກຜູ້ນໍາອິຕາລີຫວັງ ວ່າຈະປະກອບລັດຖະບານ ໃຫ້ສໍາເລັດ ກ່ອນພວກຕະຫລາດການເງິນຈະເປີດໃນວັນຈັນນີ້ ເພື່ອໃຫ້ຄວາມໝັ້ນໃຈແກ່ ພວກນັກລົງທຶນ ວ່າລະບົບ ການເມືອງຂອງອິຕາລີ ຍັງມີຄວາມທຸ່ນທ່ຽງດີຢູ່